《送余晋仲游庐山》
宋代·徐瑞

登山信有道，游山诚好奇。胸中无丘壑，历览将何为。

庐君倚天无，秀甲东南垂。非有千里遥，汇泽同津涯。

平生几入梦，未往神先驰。玄烟锁青牛，鹿场草离离。

竹林隐云表，真汉不可窥。子行勿浪漫，寻访宜舒迟。

灵扃凭谁启，绝学从谁师。老我世味淡，爱山心不移。

床头赤藤杖，时作龙吟悲。为我谢庐君，行当赴幽期。

作者简介：徐瑞（1255～1325），字山玉，号松巢，江西鄱阳人。南宋度宗咸淳间应进士举，不第。祖父云岩、叔祖东绿皆善诗，叔父洁山居士，弟可玉、宗玉，从弟楚玉、兰玉皆有文才，次第任散官。所著则《松巢漫稿》，卒年七十一。吴存挽之曰：“善人已矣，空留千百年番水之名；后世知之，当在数十卷松巢之稿！”其见重于当时如此。后许竹南《有怀》诗云：“江北江南老弟昆，三生文会几评论。蚤知倾盖头俱白，悔不连床话共温。洲没草枯芳士歇，巢倾鹤去故枝存。至今惟有湾头月，照我溪南水竹村。”